
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Haiti čelí kolapsu štátnej moci, pričom gangy kontrolujú veľké časti územia; keďže gangy sa dopúšťajú vydierania, únosov a zabíjania a majú na svedomí hlad, vysídľovanie a rozsiahle násilie; keďže v období od marca 2025 do januára 2026 bolo zabitých najmenej 5 519 ľudí a najmenej 1 571 žien a dievčat sa stalo obeťami sexuálneho násilia;
B.	keďže väčšina gangov je zapletená do obchodovania s deťmi; keďže nábor detí sa v roku 2025 údajne strojnásobil; keďže deti údajne tvoria až 50 % členov gangov; keďže pre zatváranie škôl nemá 1,5 milióna detí prístup k vzdelaniu;
C.	keďže gangy používajú sexuálne násilie na zastrašovanie a kontrolu, v dôsledku čoho neúmerne trpia ženy a dievčatá;
D.	keďže humanitárna situácia dosiahla bezprecedentnú úroveň, pričom 1,45 milióna ľudí bolo vysídlených, viac ako polovica obyvateľstva čelí akútnemu nedostatku potravín a opatrenia na riešenie tejto situácie sú výrazne podfinancované;
E.	keďže nadnárodná trestná činnosť, nezákonné toky zbraní, obchodovanie s drogami a pranie špinavých peňazí podnecujú na Haiti násilie gangov, obchodovanie s ľuďmi a vykorisťovanie;
F.	keďže 30. septembra 2025 Bezpečnostná rada OSN pretransformovala mnohonárodnú misiu na podporu bezpečnosti na sily na potláčanie gangov (GSF), ktoré sú stále finančne aj personálne poddimenzované;
1.	dôrazne odsudzuje stupňujúce sa násilie páchané zločineckými skupinami, obchodovanie s deťmi, ich nábor a vykorisťovanie vrátane sexuálneho vykorisťovania a nútené vysídľovanie civilistov;
2.	požaduje politiku odzbrojenia gangov, ich rozloženia a reintegrácie ich členov, a to aj detí; zdôrazňuje, že deti nesmú byť kriminalizované za činy spáchané v priamom dôsledku svojho vykorisťovania, ale musia byť uznané za obete a ako takým sa im musí pomôcť; požaduje prístup k zdravotnej starostlivosti a právnej ochrane pre osoby, ktoré prežili sexuálne násilie a vykorisťovanie;
3.	vyzýva haitské orgány, aby predchádzali obchodovaniu s deťmi posilnením sociálnej ochrany, zaistením bezpečného vzdelávania, rozšírením psychosociálnej starostlivosti a vypracovaním reintegračných programov a zabezpečili tak cestu von z kruhu násilia na základe práv;
4.	vyzýva haitské orgány, aby si ako prioritu stanovili spravodlivosť, zabezpečili nápravu, bojovali proti beztrestnosti, vyšetrili všetky trestné činy spáchané zločineckými skupinami v rámci spravodlivých a dôveryhodných konaní a zodpovedajúcim spôsobom zabezpečili fungovanie špecializovaných súdnych kapacít; požaduje nezávislé vyšetrovanie údajných mimosúdnych popráv;
5.	vyzýva EÚ, jej členské štáty a medzinárodných partnerov, aby zintenzívnili podporu ochrany, rehabilitácie a reintegrácie detí, služieb pre obete, súdnych a prokurátorských kapacít a haitskej občianskej spoločnosti;
6.	berie na vedomie zníženie finančných prostriedkov USAID a OSN; žiada EÚ a jej členské štáty, aby zvýšili humanitárnu podporu vrátane ochrany a zdravotnej starostlivosti pre obete obchodovania s ľuďmi a sexuálneho vykorisťovania; naliehavo vyzýva hostiteľské krajiny, aby zastavili deportácie na Haiti;
7.	vyzýva EÚ a jej členské štáty, aby poskytovali trvalú podporu GSF a zabezpečili pevné záruky v oblasti ľudských práv a vyvodzovania zodpovednosti;
8.	požaduje úplné vykonávanie zbrojného embarga OSN; naliehavo vyzýva EÚ a jej členské štáty, aby zintenzívnili úsilie o obmedzenie tokov nezákonných zbraní a financií na Haiti, a to aj prostredníctvom justičnej spolupráce a monitorovania hraníc, a aby naďalej ukladali cielené sankcie;
9.	poveruje svoju predsedníčku, aby postúpila toto uznesenie Rade, Komisii, PK/VP, generálnemu tajomníkovi OSN, inštitúciám CARIFORUM-u a haitským orgánom.

